פייטרו מנאה

פייטרו פאולו מנאה (באיטלקית: Pietro Paolo Mennea; ‏28 ביוני 1952 – 21 במרץ 2013) היה אתלט איטלקי. אלוף אולימפי, אלוף אירופה ושיאן עולם בריצת 200 מטר במשך 17 שנים, התקופה הארוכה ביותר ששיא עולמי במקצוע זה החזיק מעמד. שיאו העולמי 19.72 שניות מהווה שיא אירופה הנוכחי בריצה זו כבר 44 שנים. אחד האצנים החשובים בעולם, בהיסטוריה של ריצה זו. כינויו של מנאה היה "החץ של הדרום" (Freccia del Sud). נוסף לכך, מנאה היה פוליטיקאי ששימש כחבר בפרלמנט האירופי בשנים 2004-1999. מנאה נולד בברלטה. הוא למד מדעי המדינה באוניברסיטה. באליפות אירופה באתלטיקה שנערכה בהלסינקי, פינלנד בשנת 1971 זכה מנאה במדליית ארד בריצת שליחים 4x100 מטר, בתוצאה של 39.80 שניות, אחרי צ'כוסלובקיה (39.30 שניות) ופולין (39.70 שניות). נוסף לכך הוא סיים במקום שישי בריצת 200 מטר בתוצאה של 20.9 שניות. באולימפיאדת מינכן (1972) זכה מנאה במדליית ארד בריצת 200 מטר בתוצאה של 20.30 שניות, אחרי ולרי בורזוב מברית המועצות (20.00 שניות) ולארי בלק מארצות הברית (20.19 שניות). נוסף לכך הוא סיים במקום שמיני בריצת שליחים 4x100 מטר בתוצאה של 39.14 שניות, המנצחת הייתה ארצות הברית שקבעה שיא עולם לחדש של 38.19 שניות. באליפות אירופה באתלטיקה שנערכה ברומא, איטליה בשנת 1974 זכה מנאה ב-3 מדליות מהן אחת זהב ושתיים כסף. מדליית זהב בריצת 200 מטר בתוצאה של 20.60 שניות ומדליות כסף בריצת 100 מטר בתוצאה של 10.34 שניות ובריצת שליחים 4x100 מטר בתוצאה של 38.88 שניות. באולימפיאדת מונטריאול (1976) סיים מנאה במקום רביעי בריצת 200 מטר בתוצאה של 20.54 שניות. המנצח היה דון קווארי מג'מייקה (20.23 שניות). נוסף לכך, הוא סיים במקום שישי בריצת שליחים 4x100 מטר בתוצאה של 39.08 שניות, המנצחת הייתה הרביעייה של ארצות הברית (38.33 שניות). בתחרות גביע העולם באתלטיקה הראשונה שנערכה בדיסלדורף, גרמניה בשנת 1977 זכה מנאה במדליית כסף בריצת 200 מטר בתוצאה של 20.17 שניות, אחרי קלנסי אדוארדס מארצות הברית שקבע תוצאה זהה (20.17 שניות) ולפני סילביו לאונרד מקובה (20.30 שניות). באליפות אירופה באתלטיקה שנערכה בפראג, לשעבר צ'כוסלובקיה בשנת 1978 זכה מנאה בשתי מדליות זהב, בריצת 100 מטר בתוצאה של 10.27 שניות ובריצת 200 מטר בתוצאה של 20.16 שניות ובכך הגן על תוארו. נוסף לכך, הוא סיים במקום חמישי בריצת שליחים 4x100 מטר בתוצאה של 39.11 שניות. באוניברסיאדה שנערכה במקסיקו סיטי ב-12 בספטמבר 1979 קבע מנאה בריצת 200 מטר שיא עולם חדש של 19.72 שניות, שיפור לשיא של טומי סמית' מארצות הברית שנקבע באולימפיאדת מקסיקו סיטי (1968), 19.83 שניות. שיא זה החזיק מעמד 17 שנים ונשבר על ידי מייקל ג'ונסון מארצות הברית, 19.66 שניות. באולימפיאדת מוסקבה (1980) זכה מנאה בשתי מדליות, מדליית זהב ומדליית ארד. מדליית זהב בריצת 200 מטר בתוצאה של 20.19 שניות, לפני המנצח בריצת 100 מטר אלן ולס מבריטניה (20.21 שניות) והאלוף האולימפי היוצא קווארי (20.29 שניות) ומדליית ארד בריצת שליחים 4x400 מטר בתוצאה של 3:04.3 דקות, אחרי ברית המועצות (3:01.08 דקות) ומזרח גרמניה (3:01.26 דקות). נוסף לכך, הוא סיים במקום 12 בריצת 100 מטר בתוצאה של 10.58 שניות בשלב רבע הגמר הוא קבע תוצאה של 10.27 שניות (תוצאה שהייתה מספיקה למדליית ארד). בתחרות שנערכה בקזינו, איטליה בשנת 1983 קבע מנאה בריצת 150 מטר תוצאה של 14.8 שניות, התוצאה הטובה בעולם. שיא זה נשבר רק בשנת 2009 על ידי יוסיין בולט מג'מייקה. באליפות העולם הראשונה באתלטיקה שנערכה בהלסינקי בשנת 1983 זכה מנאה בשתי מדליות, מדליית כסף ומדליית ארד. מדליית כסף בריצת שליחים 4x100 מטר בתוצאה של 38.37 שניות, אחרי ארצות הברית שקבעה שיא עולם חדש של 37.86 שניות ולפני ברית המועצות (38.41 שניות) ומדליית ארד בריצת 200 מטר בתוצאה של 20.51 שניות, אחרי קלווין סמית (20.14 שניות) ואליוט קוואו (20.41 שניות) שניהם מארצות הברית. באולימפיאדת לוס אנג'לס (1984) סיים מנאה במקום שביעי בריצת 200 מטר בתוצאה של 20.55 שניות ולא הצליח להגן על תוארו. בשלב חצי הגמר קבע תוצאה מהירה יותר של 20.47 שניות. נוסף לכך, הוא סיים במקום רביעי בריצת שליחים 4x100 מטר בתוצאה של 38.87 שניות, המנצחת הייתה ארצות הברית שקבעה שיא עולם חדש של 37.83 שניות ובמקום חמישי בריצת שליחים 4x400 מטר בתוצאה של 3:01.44 דקות, המנצחת בריצה הייתה ארצות הברית (2:57.91 דקות). אולימפיאדת סיאול (1988) הייתה הופעתו החמישית והאחרונה של מנאה ובה סיים ריצת 200 מטר במקום 43 עם תוצאה של 21.10 שניות. מנאה הודה שהשתמש לחיזוק הגוף בהורמון הגדילה, שכיום אסור בשימוש ובתקופתו לא היה חומר אסור לשימוש. מנאה היה חבר בפרלמנט האירופי בשנים 1999–2004 במסגרת המפלגה "הדמוקרטים" האיטלקית. לאחר מכן, הוא כשל כשניסה להיבחר בשנית. ריצת 100 מטר: 10.01 שניות (4 בספטמבר 1979) ריצת 200 מטר: 19.72 שניות (12 בספטמבר 1979) שיא עולם, החזיק מעמד 17 שנים. ריצת 400 מטר: 45.87 שניות (1977) מנאה זכה ב-14 תוארי אליפות איטליה בריצות ל-100 ול-200 מטר וב-2 תוארי אליפות איטליה באולם בריצת 60 ובריצת 400 מטר. מנאה זכה ב-5 תוארי משחקי הים התיכון בריצות ל-100 ול-200 מטר. מנאה זכה ב-4 תוארי אוניברסיאדה בריצות ל-100 ול-200 מטר. מדיה וקבצים בנושא פייטרו מנאה בוויקישיתוף אתר האינטרנט הרשמי של פייטרו מנאה (באיטלקית) פייטרו מנאה, באתר הוועד האולימפי הבין-לאומי פייטרו מנאה, באתר olympedia.org פייטרו מנאה, באתר התאחדות האתלטיקה הבין-לאומית פייטרו מנאה, באתר Track and Field (גברים) דני בורושובסקי‏, החץ של הדרום, הסיפור האמיתי, באתר וואלה, 26 במרץ 2013 אמיר ענבר, הילד שהתחרה מול מכוניות קבע שיא עולם שהחזיק 17 שנה, והפך לגיבור איטלקי, באתר הארץ, 18 בספטמבר 2021 פייטרו מנאה, באתר "Find a Grave" (באנגלית) Turnbull, Simon (1998-09-13). Pietro runs a new show. The Independent.